NVG gaan Jiba vervolgAdv. Nomgcobo Jiba. (Foto: GCIS) Die burgerregteorganisasie AfriForum het Dinsdag gesê die Nasionale Vervolgingsgesag (NVG) het die organisasie se private vervolgingseenheid skriftelik in kennis gestel dat die NVG sy voormalige adjunkdirekteur, adv. Nomgcobo Jiba, gaan vervolg. Dit volg nadat AfriForum en adv. Gerrie Nel, hoof van AfriForum se private vervolgingseenheid, die NVG in November verlede jaar met ’n mandamus-aansoek gedreig het om ’n besluit oor die vervolging van Jiba te neem. Die eenheid het reeds vroeër aangedui dat hy Jiba in ŉ private hoedanigheid wil vervolg. Kallie Kriel, uitvoerende hoof van AfriForum, het vandag in ’n verklaring gesê die NVG het verder dié organisasie se private vervolgingseenheid verseker dat die dossier teen Jiba veilig in ’n kluis is en nooit weg was nie. Dit nadat bewerings aan die lig gekom het dat die dossier vermis word. “Die NVG se ommeswaai om adv. Jiba uiteindelik te vervolg is nie net ’n oorwinning vir AfriForum nie, maar vir almal in die land wat in gelykheid voor die reg glo en wat teen staatskaping gekant is,” meen Kriel. Volgens Kriel is dit egter jammer dat AfriForum se private vervolgingseenheid druk op die NVG moes uitoefen om prima facie-sake te vervolg. Maroela Media het vroeër berig pres. Cyril Ramaphosa het Jiba verlede jaar saam met Lawrence Mrwebi, voormalige spesiale direkteur van openbare vervolgings, die trekpas gegee nadat ŉ kommissie van ondersoek onder voorsitterskap van oudregter Yvonne Mokgoro bevind het dat hulle deur Ramaphosa uit hul poste ontslaan moet word. Mokgoro het bevind dat albei ongeskik is vir hul poste, dat hulle oneerlik is, dat hul integriteit bedenklik is en dat hul werk nie van die nodige vlakke van professionele etiek, deursigtigheid en verantwoordbaarheid getuig nie. In Mrwebi se geval was die kommissie spesifiek striemend oor sy rol in die uiters bedenklike terugtrek van klagte teen die voormalige hoof van misdaadintelligensie in die polisie, Richard Mdluli. Jiba, wat soos Mrwebi wyd beskou is as ŉ deurtrapte Zuma-ondersteuner, is ook deur die kommissie met die grond gelyk gemaak wat haar rol in die Mdluli-saak betref, waarin sy met Mrwebi saamgewerk het. Sy is ook gekap oor haar hantering van die Zuma-spioenasiebandesaak en die jare lange ongegronde vervolging van die voormalige hoof van die Valke in KwaZulu-Natal, Johan Booysen. Booysen is daardeur verhoed om op te tree teen beweerde omvangryke korrupsie en ander misdadigheid in die provinsie.